บลจ.ฟันธง ธปท.ขึ้นดอก ไตรมาส4นี้
บลจ.ฟันธงดอกเบี้ยขึ้นไตรมาส 4 แนะลงทุนตราสารหนี้ 6 เดือน “กรุงศรี” จ่าย 3.30% “ฟินันซ่า” ชู 3.42%
3 พ.ค. 2555

บลจ.ฟันธงดอกเบี้ยขึ้นไตรมาส 4 แนะลงทุนตราสารหนี้ 6 เดือน “กรุงศรี” จ่าย 3.30% “ฟินันซ่า” ชู 3.42%
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บลจ.กรุงศรี มองอัตราดอกเบี้ยนโยบายจะยังอยู่ที่ 3% ต่อไปอย่างน้อยถึงปลายไตรมาส 3 และคาดว่าธนาคารแห่งประเทศไทย (ธปท.) จะปรับขึ้นอัตราดอกเบี้ยนโยบายในไตรมาส 4 เนื่องจากแนวโน้มราคาน้ำมันในตลาดโลกยังอยู่ในระดับสูงและอาจเพิ่มขึ้นต่อ ส่งผลให้เงินเฟ้อไทยสูงขึ้น
“กองทุนตราสารหนี้ระยะสั้นเป็นทางเลือกที่น่าสนใจ บริษัทจึงเปิดขายกองทุนเปิดกรุงศรีตราสารหนี้ 6M18 อายุ 6 เดือน ผลตอบแทนประมาณ 3.30%” นายฉัตรพี กล่าว
กองทุนจะลงทุนในตราสารหนี้ภาครัฐไทย สัดส่วน 32% เงินฝากธนาคาร Union National Bank สหรัฐอาหรับเอมิเรตส์ สัดส่วน 24% เงินฝากธนาคาร Bank of China สาขา Macau สัดส่วน 20% ตั๋วแลกเงินออกโดยบริษัท อยุธยา แคปปิตอล ออโต้ ลีส สัดส่วน 24%
ด้านนายธีรพันธุ์ จิตตาลาน กรรมการบริหารและประธานเจ้าหน้าที่ บลจ.ฟินันซ่า คาดว่า ธปท.จะปรับขึ้นอัตราดอกเบี้ยนโยบายในปลายปี 2555 สำหรับกองทุนเปิดฟินันซ่าตราสารหนี้พลัส โรล โอเวอร์ 6 เดือน 2 เปิดขายครั้งแรกถึงวันที่ 8 พ.ค. 2555 ลงทุนในเงินฝากธนาคารต่างประเทศและตราสารหนี้รัฐและเอกชนในประเทศประมาณการผลตอบแทน 3.42% ต่อปี